Solidariteit aan Nersa: Hou op om publiek vir Eskom se foute te laat betaal | Solidariteit Wêreld
EnglishAfrikaans	Global Site Search
Tuis › Mediaverklarings › Solidariteit aan Nersa: Hou op om publiek vir Eskom se foute te laat betaal
Woensdag, Junie 24th, 2015
Die vakbond Solidariteit het vandag vertoë gerig aan die Nasionale Energiereguleerder (Nersa) om die publiek teen verdere uitbuiting deur Eskom te beskerm en om met werkbare planne, wat die energiekrisis sal verlig, vorendag te kom. Solidariteit is genooi om sy gedagtes by ’n openbare verhoor van Nersa oor Eskom se aansoek vir ’n 25,3%-tariefverhoging te opper.
Volgens Deon Reyneke, die hoof van die Energiebedryf in Solidariteit, het die tyd aangebreek dat Eskom nou verantwoordelikheid aanvaar vir sy eie probleme. “Eskom behoort aandag te gee aan die talle voorstelle wat vanaf die publiek ontvang is oor die hantering van die huidige elektrisiteitskrisis. Talle werkbare oplossings vir Eskom se probleme, wat die krisis oplaas kan verlig, is al geopper. Om die publiek meer vir elektrisiteit te laat betaal, tel nie daaronder,” sê Reyneke.
“Nooit tevore was daar so ’n hewige reaksie op beplande energietariefverhogings nie. Die publiek, insluitend nywerhede en arbeid, is keelvol,” het Reyneke bygevoeg.
Piet le Roux, hoof van die Solidariteit Navorsingsinstituut, meen die fundamentele probleem is dat Eskom tans ŉ monopolie op kragvoorsiening het wat gesonde mededinging kortwiek en pryse onnatuurlik opstoot.
“Wanneer Nersa ŉ nuwe tarief aankondig, laat dit die Suid-Afrikaanse publiek met geen keuse nie: as hulle elektrisiteit wil hê, moet hulle die tarief aanvaar. As ’n gevolg van die monopolistiese struktuur van elektrisiteitsvoorsiening in Suid-Afrika is dit feitlik onmoontlik om elektrisiteit mededingend te verskaf,” het Le Roux gesê.
Le Roux sê voorts die oplossing vir Eskom se finansiële probleme lê nie in die verhoging van kragtariewe nie. “Eskom verryk ŉ handjievol individue deur buitengewoon duur kontrakte in die naam van Swart Ekonomiese Bemagtiging aan hulle toe te ken, in plaas daarvan om elektrisiteit so goedkoop en effektief as moontlik te lewer,” sê Le Roux.
“Solidariteit hou vol dat die mense in Suid-Afrika nie behoort te betaal vir Eskom se oënskynlike onvermoë om billike kontrakte met sy verskaffers te beding nie,” het hy bygevoeg.
Nersa sal die nuwe tariefverhogings op Maandag 29 Junie 2015 aankondig.
Klik hier vir Solidariteit se volledige kommentaar op die voorgestelde tariefverhogings.
Solidariteit doen beroep op Amcu vir ŉ vreedsame staking by Sibanye Platinum	Doen verder beroep dat Amcu belange verklaar Die Association of Mineworkers and Construction Union (Amcu) is tans in dispuut met Sibanye Platinum (voorheen Aquarius Platinum) by hul Kroondal-myn in die Rustenburg-omgewing rakende die aanwysing van ŉ buskontrakteur. As ’n uitvloeisel van die dispuut het Amcu-lede gisteraand begin staak. Volgens Gideon Du Plessis, hoofsekretaris van Solidariteit, […] Solidariteit en AfriForum maak regsstappe teen sportkwotas bekend	Die vakbond Solidariteit en die burgerregte-organisasie AfriForum sal eerskomende Dinsdag (31 Mei 2016) op ŉ mediakonferensie in Pretoria ŉ omvattende regsstrategie en strategie om politieke druk uit te oefen teen rassekwotas en regeringsinmenging in sport bekendmaak. Dit volg onder meer nadat Fikile Mbalula, minister van sport en ontspanning, aan die einde van April aangekondig het […] Onderwyswet bedreig akademiese uitnemendheid – Solidariteit Beweging	Toenemende staatsbeheer oor openbare universiteite hou ’n groeiende gevaar vir akademiese vryheid, institusionele onafhanklikheid, gehalte-universiteitsopleiding en gehaltenavorsing in. Sό het Flip Buys, voorsitter van die Solidariteit Beweging, vandag gesê nadat die omstrede Wysigingswetsontwerp op Hoër Onderwys pas deur die parlement ingestem is. Buys het gewaarsku dat die verstaatliking van die openbare tersiêre opleidingsektor universiteite op […] 1